Source: http://www.vzmd.si/novice/mediji-o-vzmd/po-verbicu-za-insajderstvo-obtozen-se-kryzanowski
Timestamp: 2018-05-21 16:59:12+00:00

Document:
Po Verbiču za insajderstvo obtožen še Kryžanowski - Vseslovensko združenje malih delničarjev
Po Verbiču za insajderstvo obtožen še Kryžanowski
Višje sodišče je tik pred današnjim zastaranjem primera pritrdilo sodbi prvostopenjskega sodišča, da je nekdanji šef Petrola Marko Kryžanowski zlorabil notranje informacije pri nakupu delnic družbe. Kryžanowski naj bi bil tako obsojen na enoletno pogojno kazen.
Primeru Kryžanowski je že resno grozilo zastaranje, saj bo desetletni rok za obsodbo potekel danes. A potem ko je ustavno sodišče na začetku tega meseca po poldrugem letu le presodilo, da člen kazenskega zakonika, ki določa, da je zloraba notranjih informacij kaznivo dejanje, ni neustaven, je ljubljansko višje sodišče pohitelo in odločilo o pritožbi Marka Kryžanowskega. Na tožilstvu so nam potrdili, da je višje sodišče pritožbo zagovornika obdolženca zavrnilo kot neutemeljeno in potrdilo obsodilno sodbo prvostopenjskega sodišča.
Kryžanowski se na naš klic ni odzval, njegov odvetnik Blaž Kovačič Mlinar pa, da z zadevo še ni bil seznanjen.
Tožilstvo je Kryžanowskemu očitalo, da je leta 2008 med 16. in 21. aprilom, torej le nekaj dni pred objavo rekordnih četrtletnih rezultatov družbe, s katerimi je bil kot predsednik uprave Petrola seznanjen, kupil za 63.000 evrov delnic družbe, katerih vrednost se je pozneje zvišala. Okrajno sodišče je leta 2013 Kryžanowskega najprej oprostilo očitkov, a je mariborsko višje sodišče sodbo razveljavilo, v ponovljenem sojenju pa je bil obtoženi obsojen na enoletno pogojno kazen. Tožilka Tanja Ahčan je pri tem dejala, da gre za šolski primer zlorab notranjih informacij.
A njegov zastopnik se je pritožil, višje sodišče pa je sledilo njegovemu mnenju, da je kazenski zakonik v nasprotju z ustavo, saj zlorabo notranjih informacij opredeljuje za kaznivo dejanje, medtem ko je bil po takratnem zakonu o trgu finančnih instrumentov to le prekršek, zato se je čakalo na ustavno presojo.
Druga obsodba
Kryžanowski bi tako lahko postal drugi pravnomočno obsojeni zaradi zlorabe notranjih informacij. Prvi je to lani postal predsednik Vseslovenskega združenja malih delničarjev Kristjan Verbič zaradi trgovanja z delnicami Velane, s katerimi si je na podlagi notranjih informacij po očitkih tožilstva pridobil za 14.000 evrov protipravne koristi. Tudi tam je tako kot v primeru Kryžanowskega višje sodišče sodbo potrdilo tik pred zastaranjem in tudi Verbič je bil obsojen na osemmesečno pogojno zaporno kazen z dveletno preizkusno dobo.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče